冯时行
见雪
前日挥轻扇，今日御重衣。
重衣御则已，仍惊朝雪飞。
数峰起天末，练练生光辉。
有如老大臣，正色立玉墀。
风自山椒来，凛凛折我髭。
马上久驻目，感此良惨凄。
一昏复一晓，冉冉岁月移。
忆昨大观初，我始垂髫儿。
倏忽一弹指，面目生权奇。
今朝天上雪，宛作山中姿。
岂免三十年，侵我两鬓垂。
况此甲马动，忧端宿肝脾。
何当拨百忧，采采山中芝。
一洗稻梁气，摄身凌霏微。
春花与冬雪，俯视造化为。
去去宜努力，所幸今未衰。